Ichki ishlar organlari tayanch punktlari profilaktika inspektorlarining hisobotini fuqarolar yigʻinlarida eshitish tartibi toʻgʻrisidagi nizomni tasdiqlash haqida
(order, 2024-10-16)

Oʻzbekiston Respublikasi Prezidentining 2017-yil 18-apreldagi PQ-2896-sonli “Ichki ishlar organlarining huquqbuzarliklar profilaktikasi boʻlinmalari faoliyatini tubdan takomillashtirish chora-tadbirlari toʻgʻrisida”gi qaroriga muvofiq buyuraman: 1. Ichki ishlar organlari tayanch punktlari profilaktika inspektorlarining hisobotini fuqarolar yigʻinlarida eshitish tartibi toʻgʻrisidagi nizom ilovaga muvofiq tasdiqlansin. 2. Mazkur buyruq 2017-yil 1-oktabrdan kuchga kiradi. 1. Mazkur Nizom ichki ishlar organlarining tayanch punktlari profilaktika inspektorlarining (bundan buyon matnda profilaktika inspektorlari deb yuritiladi) huquqbuzarliklar profilaktikasi va huquqbuzarliklarni oldini olish holati toʻgʻrisidagi hisobotini fuqarolar yigʻinlarida eshitish tartibini belgilaydi. 2. Profilaktika inspektorlari oʻzlariga biriktirilgan maʼmuriy hudud boʻyicha tegishli fuqarolar yigʻinlarida har oy yakuni boʻyicha hisobot beradi. 3. Profilaktika inspektorining hisobotini eshitish fuqarolar yigʻini raisi, uning maslahatchilari, taʼlim muassasalari, oilaviy poliklinikalar, oilaviy shifokor punktlari vakillari, fuqarolar yigʻinidagi xonadonlarda, koʻp qavatli uylarda istiqomat qiluvchi aholi, ichki ishlar organining ushbu hududga masʼul etib biriktirilgan rahbari ishtirokida amalga oshiriladi. 4. Profilaktika inspektorining hisobotini eshitish kuni fuqarolar yigʻini kengashi tomonidan ichki ishlar organining ushbu hududga masʼul etib biriktirilgan rahbari bilan kelishilgan holda belgilanadi. Yigʻin oʻtkazilishidan uch kun oldin bu haqda fuqarolar yigʻinida koʻrinarli joyga eʼlon osib qoʻyiladi hamda aholiga yetkazish choralari koʻriladi. 5. Profilaktika inspektorining hisobotini eshitish boʻyicha oʻtkaziladigan yigʻin fuqarolar yigʻini raisi tomonidan olib boriladi. Yigʻin bayonnomasi fuqarolar yigʻini raisi, fuqarolar yigʻini masʼul kotibi, ichki ishlar organining ushbu hududga masʼul etib biriktirilgan rahbari tomonidan imzolanadi. 6. Huquqbuzarliklar profilaktikasini bevosita amalga oshiruvchi va unda ishtirok etuvchi organ va muassasalar vakillari profilaktika inspektorlarining hisobotini eshitish boʻyicha oʻtkaziladigan yigʻinga fuqarolar yigʻini tomonidan taklif etiladi. 7. Profilaktika inspektorlari quyidagi asosiy yoʻnalishlar boʻyicha hisobot beradi: mahallada huquqbuzarliklarning oldini olish, jamoat tartibini saqlash va xavfsiz muhitni taʼminlash; mahalla hududidagi kriminogen vaziyatni muntazam ravishda oʻrganib borish, huquqbuzarliklarni aniqlash va ularga barham berish boʻyicha qonunchilikda belgilangan chora-tadbirlarni amalga oshirish; aholi, ayniqsa, yoshlar va voyaga yetmaganlar oʻrtasida huquqbuzarliklar profilaktikasini amalga oshirish; tazyiq va zoʻravonlikdan jabrlangan fuqarolarga himoya orderini berish va nazoratni oʻrnatish; voyaga yetmaganlar va yoshlarni Vatanga muhabbat, milliy va umuminsoniy qadriyatlarga hurmat ruhida tarbiyalash, terrorizm, ekstremizm, zoʻravonlik va shafqatsizlik gʻoyalaridan himoyalashga yoʻnaltirilgan ishlarni amalga oshirish; biriktirilgan hududida pasport rejimi qoidalariga rioya etilishini nazorat qilish; probatsiya hisobida turgan shaxslarni xulq-atvorini nazorat qilish, oʻrnatilgan cheklovlarga rioya etishini tekshirish, shuningdek, yangi jinoyat sodir etishining oldini olishda probatsiya inspektorlariga koʻmaklashish; uzoq muddatga ketgan shaxslar hisobini yuritish, ularning qarindoshlari bilan ishlash, uzoq muddat mobaynida chet elda boʻlib qaytgan shaxslar bilan profilaktik ishlarni amalga oshirish. 8. Profilaktika inspektorlari hisobot berish jarayonida qonunchilik hujjatlariga muvofiq qoʻriqlanadigan davlat va xizmat sirlarini himoya qilishi hamda insonlarning shaxsiy va oilaviy sirlarining daxlsizligini taʼminlashi lozim. 9. Profilaktika inspektorlarining fuqarolar yigʻinlarida hisobot berishi muayyan sabablarga koʻra mumkin boʻlmay qolgan hollarda (profilaktika inspektori vaqtincha mehnatga layoqatsiz boʻlganda, boshqa lavozimga oʻtganda, nafaqaga chiqqanda) ushbu hududga masʼul etib biriktirilgan ichki ishlar organi rahbari fuqarolar yigʻini raisi bilan kelishilgan holda hisobot berish uchun boshqa kunni belgilaydi. 10. Hududga xizmat koʻrsatuvchi profilaktika inspektori lavozimiga yangi xodim tayinlansa, ushbu hududga masʼul etib biriktirilgan ichki ishlar organi rahbari fuqarolar yigʻini raisi ishtirokida aholiga profilaktika inspektori lavozimiga yangi tayinlangan xodimni tanishtiradi. 11. Profilaktika inspektori lavozimga tayinlangan kundan boshlab amalga oshirgan ishlari yuzasidan fuqarolar yigʻinida hisobot beradi. 12. Profilaktika inspektorlari faoliyatiga aholi tomonidan haqqoniy baho berilishini taʼminlash maqsadida fuqarolar yigʻini raisi hududdagi hovlilar, uylar, koʻchalar va mahallalardagi aholi (ularning vakillari) qatnashishini taʼminlaydi. Oʻtkaziladigan yigʻinga fuqarolarni turli sabablar bilan qatnashishini taqiqlashga yoʻl qoʻyilmaydi. 13. Profilaktika inspektorlarining hisobotlarini eshitish yakunlariga koʻra ular zimmasiga yuklatilgan vazifalarning bajarilishi yuzasidan koʻrilayotgan choralar va ish natijalari tanqidiy muhokama qilinadi, ular faoliyatining samaradorligiga alohida baho beriladi hamda egallab turgan lavozimiga loyiq yoki noloyiqligi haqida tavsiyalar qabul qilinadi hamda ichki ishlar organi boshligʻiga taqdim etiladi. 14. Profilaktika inspektorining faoliyatiga baho berish yigʻin qarori bilan belgilanadi. Fuqarolar yigʻini unda qatnashish huquqiga ega boʻlgan barcha aholining yarmidan koʻprogʻi hozir boʻlgan taqdirda vakolatli. 15. Fuqarolar yigʻinini chaqirishning imkoni boʻlmaganda fuqarolar vakillarining yigʻilishi oʻtkaziladi. Fuqarolar vakillarining yigʻilishi unda fuqarolarning hovlilar, uylar, koʻchalar va mahallalardagi vakillarining kamida uchdan ikki qismi hozir boʻlgan taqdirda vakolatli. 16. Fuqarolar yigʻinida (fuqarolar vakillarining yigʻilishida) qaror unda qatnashganlarning koʻpchilik ovozi bilan qabul qilinadi. Ovozlar teng boʻlgan taqdirda yigʻinni olib boruvchi masʼullarning ovozi hal qiluvchi hisoblanadi. 17. Profilaktika inspektorlari hisobot berishga tayyorgarlik koʻrish jarayonida oʻzlariga biriktirilgan maʼmuriy hududdagi huquqbuzarliklar profilaktikasini bevosita amalga oshiruvchi va unda ishtirok etuvchi organ va muassasalardan huquqbuzarliklar profilaktikasi sohasida amalga oshirilgan ishlar yuzasidan maʼlumotlarni oladi. 18. Mazkur Nizom talablarini buzgan shaxslar qonunchilik hujjatlariga muvofiq javobgar boʻladilar. 19. Mazkur Nizom Fuqarolarning oʻzini oʻzi boshqarish organlari faoliyatini muvofiqlashtirish boʻyicha respublika kengashi bilan kelishilgan.